Geen griep dié winter rem Clicks-apteke se verkope | Netwerk24
Deur Nellie Brand-Jonker 12 Augustus 2020 14:21
Clicks-apteke se verkope is negatief geraak omdat die land nie dié winter "'n tradisionele verkoue-en-griepseisoen" gehad het nie. Foto: Argief
Die kleinhandelaar sê in 'n handelsoorsig oor sy verkope van begin Maart tot Sondag 9 Augustus dat die griepseisoen normaalweg 'n sterk aandrywer van verkopegroei is.
"Die voorkoms van verkoue en griep is klein omdat Suid-Afrikaners maskers dra tydens die pandemie en omdat sosiale interaksie en skoolgaan beperk is, terwyl groot getalle mense van die huis werk," sê die groep.
Sy tweede halfjaar het in Maart begin.
Gesondheids- en skoonheidsprodukte in Clicks en sy ander winkels, wat The Body Shop en Claire's insluit, het met 7,7% gestyg.
Clicks het 'n afname ondervind in hoe gereeld klante sy winkels besoek. Die gemiddelde inhoud van die mandjies het ook afgeneem."
Dit word aan 'n daling in besoekers aan groot winkelsentrums in die land toegeskryf.
Volgens die groep is sy winkels egter goed geleë omdat meer as 70% daarvan in kleiner winkelsentrums in woonbuurte is.
Aanlyn verkope het wesenlik tydens die inperking gegroei. 'n Syfer word egter nie gegee nie.
Die omset van sy groothandel-apteker, UPD, het met 11% gestyg vanweë 'n sterk groei wat as gevolg van die toename in die vraag na medisyne en gesondheidsprodukte van private hospitale gekry is. Die groei in verkope is ook toegeskryf aan meer onafhanklike apteke wat bedien is, en nuwe kontrakte wat gekry is om produkte te verskaf.
Oor die 49 weke vandat sy boekjaar begin het, het sy omset met 10% tot R32 miljard gestyg. Die verkope van gesondheids- en skoonheidsprodukte het met 8,7% gestyg.
Die groep verwag dat sy verwaterde kernwins per aandeel vir die boekjaar tot einde Augustus met tussen 10% en 15% gaan styg. Die winsgroei word deur streng kostebeheer en die vertoning van UPD moontlik gemaak.